Arkadijus Kiseliovas

Arkadijus Kiseliovas (g. 1945 m. birželio 1 d.) – Lietuvos pedagogas, matematikas.

 Biografija 
Mokėsi Šiaulių rajono Kužių septynmetėje ir Šiaulių miesto 2-ojoje internatinėje mokykloje. 1969 m. Arkadijus Kiseliovas baigė Šiaulių pedagoginį institutą, 1973 m. – LTSR mokslų akademijos Fizikos ir matematikos instituto aspirantūrą. 1973 m. – fizinių ir matematinių mokslų kandidatas. 1975 m. stažavo Lietuvos mokslų akademijos Fizikos ir matematikos institute Kvantmechaninių skaičiavimų skyriuje. 1978–1981 m. jis dėstė matematiką Alžyre, Anabos universitete. 1978 m. baigė prancūzų kalbos kursus Leningrado universitete. 1980 m. – visą ekonomikos kursą prie Sovietų Sąjungos generalinio konsulato Alžyro LDR Anaboje. 1986 m. – informatikos kursus Kijevo valstybiniame pedagoginiame institute. 1997 m. stažavo Prancūzijoje, Orleano–Turo mokytojų rengimo universitete. 1973–1977 ir 1981–2013 m. matematikos dėstytojas Šiaulių universitete, 1974–1978 ir 1983–1989 m. Visuomeninių profesijų fakulteto dekanas, 1989–1992 m. prorektorius mokymo reikalams, 1998–2006 m. Matematikos didaktikos katedros vedėjas. Nuo 2007 m. – profesorius.

 Veikla 

Arkadijus Kiseliovas daugiausia dirbo matematikos pedagogikos srityje. Paskelbė daugiau kaip 450 mokslinių ir metodinių publikacijų. Įvairių matematikos vadovėlių, pratybų, testų ir kt. autorius (su žmona Danute Kiseliova ir kitais).

Daugkartinis vienviečių baidarių irklavimo įvairaus lygio respublikinių varžybų prizininkas, dviviečių – Sovietų Sąjungos „Lokomotyvo“ draugijos čempionas.

 Bibliografija 
 Geometrijos elementai (1991 m.)
 Kombinatorikos pradmenys (1993 m., su D. Kiseliova)
 Matematika (1994 m.)
 Atsitiktiniai dydžiai ir jų įvertinimas (1994 m., su D. Kiseliova ir T. Tamošiūnu)
 Bendroji pradinės matematikos didaktika (2002 m., su A. P. Ažubaliu)
 Matematinių gebėjimų diagnostika (2004 m., 2 dalys, su D. Kiseliova)
 Tekstinių uždavinių didaktika (2005 m., su V. Drozdu ir D. Kiseliova)
 Matematikos didaktika (2008 m., su D. Kiseliova, 3 dalys)

 Šaltiniai 

Kategorija:Lietuvos matematikai
Kategorija:Lietuvos pedagogai